รัฐบาลคุมเข้มต้านค้ามนุษย์ ส่งเสริมธุรกิจท่องเที่ยวที่ปลอดภัยและเป็นมิตรกับเด็ก
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการที่เกี่ยวข้องกับการค้ามนุษย์จำนวน 2 คณะต่อเนื่องกัน ทั้งด้านการป้องกันและปราบปราม รวมทั้งด้านการป้องกันเจ้าหน้าที่รัฐมิให้เกี่ยวข้องกับการค้ามนุษย์ ที่ประชุมเห็นชอบ (ร่าง)รายงานผลการดำเนินงานป้องกันและปราบปรามการค้ามนุษย์ของประเทศไทย ปี 64 และให้มีการขยายผลขับเคลื่อนโครงการส่งเสริมธุรกิจท่องเที่ยวที่ปลอดภัยและเป็นมิตรกับเด็ก ( Child Save Friendly Tourism ) จากในพื้นที่นำร่อง 3 จังหวัดภาคเหนือ(เชียงใหม่ เชียงราย และลำพูน) ให้ครอบคลุมทั่วประเทศ และเห็นชอบแต่งตั้งอนุกรรมการบูรณาการและพัฒนาระบบฐานข้อมูลให้ยั่งยืน เพื่อพัฒนาระบบฐานข้อมูลให้ครอบคลุมทั้งในมิติ ด้านการดำเนินคดี การช่วยเหลือผู้เสียหาย การป้องกันการค้ามนุษย์ที่สอดคล้องกับสถานการณ์ปัจจุบัน รวมทั้งเห็นชอบ (ร่าง)พระราชกำหนดแก้ไขเพิ่มเติม พ.ร.บ.ป้องกันและปราบปรามการค้ามนุษย์ เพื่อดำเนินการเกี่ยวกับทรัพย์สินในความผิดการค้ามนุษย์ อันจะเป็นประโยชน์ในการชดใช้ค่าสินไหมทดแทนแก่ผู้เสียหายจากการกระทำผิดเกี่ยวกับค้ามนุษย์ได้มีประสิทธิภาพมากขึ้นและเห็นชอบการขับเคลื่อนแนวทางการคัดแยกและการช่วยเหลือคุ้มครองบุคคล ที่มีเหตุอันควรเชื่อได้ว่าเป็นผู้เสียหายนอกจากนี้ ยังเห็นชอบ หลักสูตรการฝึกอบรมพัฒนาศักยภาพผู้ปฏิบัติงานด้านการป้องกันและการปราบปรามการค้ามนุษย์ ระยะเร่งด่วน โดยให้ พม.เป็นหน่วยเจ้าภาพจัดอบรมและเห็นชอบโครงการนำข้อมูล หรือสถิติคดีค้ามนุษย์ มาวิเคราะห์ เพื่อปรับปรุงกระบวนการยุติธรรมและกฎหมายที่เกี่ยวข้องและขับเคลื่อนนโยบายของรัฐ ให้มีประสิทธิภาพและเป็นรูปธรรมมากยิ่งขึ้นพลเอก ประวิตร ย้ำการขับเคลื่อนแก้ไขปัญหาการค้ามนุษย์ ต้องดำเนินการควบคู่ไปกับมาตรการป้องกัน มุ่งเน้นทำงานเชิงรุกและพัฒนาศักยภาพผู้ปฏิบัติงานเป็นมืออาชีพมากขึ้น โดยให้ลงลึกในพฤติการณ์แห่งคดี การบังคับใช้แรงงาน คดีค้ามนุษย์ด้านแรงงานในภาคประมงและทำลายขบวนการค้ามนุษย์ข้ามชาติให้หมดไป ทั้งนี้ให้ขยายผลสอบสวนการค้ามนุษย์ออนไลน์และอาชญกรรมข้ามชาติ ควบคู่ไปกับการขับเคลื่อนในพื้นที่มากขึ้น มุ่งไปยังกลุ่มเสี่ยง เด็กและสตรีที่ยังถูกบังคับ ข่มขืนทรมาณจิตใจ ต้องเร่งให้การช่วยเหลือออกมาและต้องยึดผู้เสียหายเป็นศูนย์กลาง ซึ่งต้องให้ความสำคัญกับกระบวนการคัดแยกด้วย พร้อมทั้งกำชับ ให้พิจารณาปรับปรุงกฎหมายที่เป็นอุปสรรคต่อการปฏิบัติงานให้สอดคล้องกับข้อเสนอในรายงาน TIP Report และพันธกรณีระหว่างประเทศด้วย รวมทั้งต้องทำงานใกล้ชิดกับองค์กรระหว่างประเทศมากขึ้น โดยคำนึงถึงสิทธิมนุษยชน ความละเอียดอ่อนสภาวะทางเพศ รวมทั้งเป็นมิตรต่อเด็ก